[Foto's] Vergelykende toets: Sportnuts word spoednuts | Maroela Media
[Foto's] Vergelykende toets: Sportnuts word spoednuts
Die Mercedes AMG en die Jaguar F-Pace
Ons was onlangs bevoorreg om gelyktydig twee lieflike sportnutsvoertuie by Maroela Media op toets te hê. Die eerste kandidaat was die Jaguar F-Pace 30d AWD S… die tweede, die Mercedes-AMG GLC 43 AMG 4 Matic. Hier sit ons met twee ou name in die motorbedryf. In die jare vyftig het Jaguar en Mercedes mekaar gereeld op die wêreld se renbane gekry om te sien wie is baas.
Mercedes-Benz het in 1955 onttrek uit motorsport ná 'n reuse-ongeluk wat 79 mense se lewens geneem het by die 23ste Le Mans-uithouvermoëwedren. In 1993 het Mercedes-Benz vir die eerste keer 'n AMG-padmotor bekendgestel, die C36 AMG. Daar is die eerste AMG soos ons dit nou ken gebore. Sedert die laat sestigerjare was AMG meer betrokke by Mercedes-Benz se renmotors en opgraderingspakette op sekere modelle, maar nie as offisiële Mercedes-Benz-produkte nie.
Die Mercedes AMG (Foto: Mercedes)
Duidelik was hul kennis en produkte van só 'n aard dat Mercedes-Benz 'n 51% aandeel in die besigheid gekoop het, en die res is geskiedenis. Ons het nou al 'n paar wilde AMG's gesien in die afgelope paar jaar, maar daar was nooit 'n middelweg nie. Tot nou. Die nuwe vierwielaangedrewe 43 AMG-produk wat in meeste van Mercedes se klasse beskikbaar is, is nie so wild soos die 63 AMG nie, en met allewielaandrywing is die 43 AMG 'n dier van 'n stiller soort.
Jaguar het tussen die tweede wêreldoorlog en 1965 reusesukses behaal. Ongelukkig het 'n moeilike ekonomie Jaguar geforseer om met verskeie Britse handelsmerke soos Rover, Morris, Leyland en so aan saam te smelt. Die resultate was bitter sleg en teen die vroeë negentigerjare was daar amper niks oor van die Britsemotorindustrie nie.
Die Jaguar F-Pace (Foto: Jaguar)
Tussen 1990 en 2007 het Jaguar aan Ford behoort waar die handelsmerk nooit 'n profyt gemaak het nie. Uiteindelik, in Januarie 2008 het TATA tot Jaguar en Land Rover se redding gekom. Die nuwe era het briljante produkte gebring, en een só 'n produk is die F-Pace. Die wêreld stel nie meer belang in sedanmotors nie, maar eerder klein, medium of groot sportnutsvoertuie. Ons behoort binnekort die nuwe Jaguar E-Pace te begin sien in die kompakte sportnutssegment.
Hoekom die F-Pace en die GLC? Hulle is nie heeltemal direkte mededingers nie, maar albei is in hul reekse die vinniger modelle. Hulle benader spoed egter van verskillende kante af. Die Jaguar is 'n 3.0 V6 turbodiesel met 221kW en 700Nm. 700Nm is baie… bitter baie. Die Mercedes-AMG is 'n 3.0 V6 turbopetrol met 270kW en 520Nm. Dít gaan interessant raak.
Só vergelyk dié twee:
Jaguar F-Pace 30d AWD S Mercedes-AMG GLC 43 AMG 4Matic
Prys R1 073 846 R969 406
5 jaar/100 000 km- omvattende instandhoudingsplan 2 jaar/ onbeperkte km-waarborg
6 jaar/ 100 000km omvattende- instandhoudingsplan
Krag 221 kW teen 4 000 r/min
700 Nm tussen 1 500 – 1 750 r/min 270 kW tussen 5 500 – 6 000 r/min
520 Nm tussen 2 500 – 4 500 r/min
0 – 100 km/h 6.2 sek 4.9 sek
Topspoed 241 km/h Beperk tot 250 km/h
Brandstofverbruik 6 ℓ/100 km 8.7 ℓ/100 km
Alhoewel die twee albei sportiewe intensies het, en min of meer die selfde grootte is – kan dié twee produkte nie meer verskil nie. Albei is mooi die AMG vir my die mooier van die twee, en die AMG se binneruim is op heeltemal 'n ander vlak as die Jaguar. Die Mercedes-AMG se spesifikasievlak is in die stratosfeer teenoor die Jaguar. Die F-Pace het nie 'n sondak nie, en sy instrumente word op verouderde skerms uitgebeeld. Als is nie verlore nie, as die F-Pace in die toekoms Land Rover se nuwe skerms kry wat in die Velar te vinde is, is als reg. Die Mercedes-AMG se vermaak en inligtingstelsel is wel vir my bitter moeilik om aan gewoond te raak. Ek't nou al 'n paar Merc's gehad, en sukkel my dood om die stelsel te snap. Beide voertuie het navigasie, Bluetooth, klimaat- en spoedbeheer asook outomatiese ligte en ruitveërs. Die Mercedes-AMG het wel 'n reuseglasdak wat die F-Pace nie het nie.
Albei voertuie is baie gemaklik, en die F-Pace voel baie meer ruim binne as die GLC. Die GLC se sitplekke bied vir my beter steun as die F-Pace s'n, maar dit hang seker af van jou eie voorkeur. Die ritgehalte was vir my 'n moeilike een. Die GLC ry baie beter op slegte paaie as die Jaguar. Die F-Pace het met reusagtige 22"-wiele hier opgedaag. Dit lyk dalk mooi, maar die wiele is te swaar en die ongeveerde massa laat die F-Pace lomp voel. As daar slegte hobbels is voel dit asof jy naellope in reënstewels probeer hardloop. Padhouvermoë in beide voertuie is indrukwekkend, maar die pad moet mooi wees vir die Jaguar.
Die dieselenjin in die Jaguar trek soos 'n lokomotief, maar is nie so vinnig soos die Mercedes-AMG nie. Waar die Jaguar se stoom opraak, neem die GLC oor en begin dan éérs hol! Dit is wel nie heeltemal redelik om die petrol en diesel te vergelyk nie. Die F-Pace is aansienlik ligter op brandstof as die AMG. Ongelukkig het die Jaguar nie my hartsnare geroer nie, dit is juis hoekom ek hom met die vinniger, goedkoper en beter toegeruste Mercedes-AMG GLC 43 AMG 4 Matic vergelyk. Albei voertuie buig mens se persepsie van wat moontlik is in 'n sportnuts. As dié vergelyking tussen die Range Rover Velar P380 en die Mercedes gedoen is, sou die uitkoms baie anders gewees het. Tussen dié twee, kies ek beslis die Mercedes-AMG.